Document ID: 32004D0747

KOMISJONI OTSUS,
26. oktoober 2004,
kehtestab nõukogu direktiivi 93/25/EÜ kohaldamise kava osas, mis puudutab kariloomade ning lammaste ja kitsede tootmissektori kohta tehtavaid statistilisi uuringuid
(teatavaks tehtud numbri K(2004) 4092 all)
(EMPs kohaldatav tekst)
(2004/747/EÜ)
EUROOPA ÜHENDUSTE KOMISJON,
arvestades Euroopa Ühenduse asutamislepingut,
arvestades nõukogu 1. juuni 1993 direktiivi 93/25/EÜ, mis puudutab lamba- ja kitsesaaduste tootmisvaldkonnas tehtavaid statistilisi uuringuid, (1) eriti selle artikli 2 lõiget 2, artikli 3 lõikeid 2 ja 3, artiklit 7 ja artikli 13 lõiget 3,
ning arvestades järgmist:
(1)
Direktiivis 93/25/EÜ silmas peetud uuringute tegemiseks on vajalik täpsete määratluste kehtestamine. Selleks peab kindlaks määrama põllumajandusettevõtted, mida uurima hakatakse. Peale selle tuleb kindlaks teha täpne viis uuringu erinevate kategooriate tulemuste läbitöötamiseks, nagu ka koosseisude suurusklassid ja territoriaalsed alajaotused, mille alusel liikmesriigid regulaarsete ajavahemike tagant tehtavate uuringute jaoks statistilisi andmeid koguvad. Tapmiste statistikale aluse panemiseks tuleb kehtestada ühtne kehakaalu määratlus.
(2)
Seoses Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia liitumisega, viiakse sisse teatud tehnilised kohaldused.
(3)
Euroopa Parlamendi ja nõukogu korraldus (EÜ) nr 1059/2003 (2) kehtestab liikmesriikidele ühtse territoriaalsete üksuste statistilise klassifikaatori (NUTS); järelikult toimub kindlaksmääratud regionaalsete tasemete asendamine varem, uue klassifikaatori NUTS järgi.
(4)
Tühistatakse komisjoni 4. augusti 2003. a otsus 2003/597/EÜ, mis kehtestab nõukogu direktiivi 93/25/EÜ kohaldamise kava osas, mis puudutab kariloomade ning lammaste ja kitsede tootmissektori kohta tehtavaid statistilisi uuringuid. (3)
(5)
Käesolev otsus on kooskõlas põllumajandusstatistika alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Direktiivi 93/25/EÜ artikli 2 lõike 2 järgi on põllumajandusettevõte tehnilis-majanduslik üksus, mis allub ühtsele asjaajamisele ja toodab põllumajandustooteid.
2. Uuring, mida peetakse silmas direktiivi 93/25/EÜ artikli 1 lõikes 1, puudutab:
a)
põllumajandusettevõtteid, mille poolt kasutatav põllumajanduspind on võrdne ühe hektariga või suurem ühest hektarist;
b)
põllumajandusettevõtteid, mille poolt kasutatav põllumajanduspind on väiksem ühest hektarist, kui toodetakse teatud määral müügiks või kui tootmiskogus ületab teatud künnise.
3. Liikmesriigid, kes soovivad oma uuringu jaoks kasutada teistsugust künnist, kohustuvad selle künnise fikseerima tasemel, et välja jääksid kõige väiksemad ettevõtted, mille panus konkreetse liikmesriigi standardkogutulusse (komisjoni otsuse 85/377/EÜ (4) kontekstis) moodustab kokku maksimaalselt 1 %.
Artikkel 2
Direktiivi 93/25/EÜ artikli 3 lõikes 1 ja artikli 13 lõikes 2 silmas peetud lammaste ja kitsede kategooriate definitsioonid on esitatud käesoleva otsuse lisas I.
Artikkel 3
Direktiivi 93/25/EÜ artikli 7 lõikes 1 silmas peetud territoriaalsete alajaotuste puhul järgivad liikmesriigid ühtse territoriaalsete üksuste statistilise klassifikaatori (NUTS) taset, mis on kindlaks määratud käesoleva otsuse lisas II.
Tulemuste konstateerimisest on vabastatud piirkonnad, kus kariloomade osakaal moodustab alla 1 % kogu riigi kariloomade arvust.
Artikkel 4
Direktiivi 93/25/EÜ artikli 10 lõikes 1 silmas peetud koosseisude suurusklassid on esitatud käesoleva otsuse lisas III.
Artikkel 5
Direktiivi 93/25/EÜ artikli 13 lõikes 1 silmas peetud lihakeha kaal on tapetud looma külmkaal pärast veristamist, nülgimist ja kõhusisu eemaldamist, pärast pea (eraldatud atlantooktsipitaalliigese juures) ja jalgade maharaiumist (eraldatud karpometakarpaal- või tarsometatarsliigeste juures) ning saba (lõigatud kuuenda ja seitsmenda kaudaallüli vahelt), udara ja suguorganite eemaldamist.
Neerud ja neerurasvad loetakse lihakeha osaks.
Artikkel 6
Otsus 2003/597/EÜ on tühistatud.
Tühistatud otsusele tehtud viiteid mõistetakse kui käesolevale otsusele tehtud viiteid.
Artikkel 7
Käesolev otsus on suunatud kõikidele liikmesriikidele.
Brüssel, 26. oktoober 2004

Labels: 17
19
10
6
15